b'\n_START_ARTICLE_\nPrimarna hipertenzija\n_START_PARAGRAPH_\nPrimarna (tudi esencialna) hipertenzija je hipertenzija z neznano etiologijo, ki nima organskega vzroka in pri kateri je krvni tlak stalno zvi\xc5\xa1an. Gre za najpogostej\xc5\xa1o obliko hipertenzije, in sicer zajema okoli 95\xc2\xa0% vseh primerov hipertenzije. Verjetno je posledica tako genetskih kot okolijskih dejavnikov. Prevalenca se pove\xc4\x8duje s staranjem in posamezniki z vi\xc5\xa1jimi vrednostmi krvnega tlaka v mladosti imajo ve\xc4\x8dje tveganje za kasnej\xc5\xa1i razvoj hipertenzije. Hipertenzija pove\xc4\x8duje tveganje za mo\xc5\xbeganske, sr\xc4\x8dne in ledvi\xc4\x8dne bolezni.\n_START_SECTION_\nEtiopatogeneza\n_START_PARAGRAPH_\nZa primarno hipertenzijo v razviti obliki so zna\xc4\x8dilni normalen minutni volumen srca, normalen volumen krvi in normalna viskoznost krvi. Minutni volumen srca je lahko pove\xc4\x8dan v zgodnjih fazah bolezni. Vzrok hipertenzije je v pove\xc4\x8danem perifernem uporu zaradi strukturnih sprememb v arteriolah (zadebeljena tunika medija) in razred\xc4\x8denja arteriol v tkivih in ni le posledica pove\xc4\x8dane vazokonstrikcije zaradi delovanja avtonomnega \xc5\xbeiv\xc4\x8devja. Slednje je morda udele\xc5\xbeeno v za\xc4\x8detnih fazah razvoja hipertenzije. Baroreceptorji delujejo, vendar so nastavljeni na vi\xc5\xa1je ravni arterijskega tlaka in izlo\xc4\x8danje natrija s se\xc4\x8dem in s tem ledvi\xc4\x8dno uravnavanje krvnega tlaka sta premaknjena proti vi\xc5\xa1jim vrednostim arterijskega tlaka. Za primarno hipertenzijo je zna\xc4\x8dilna poligenska dedna dispozicija, za pojav bolezni pa so pomembni okolijski dejavniki, zlasti \xc4\x8dezmerno u\xc5\xbeivanje soli in psihosocialni stres.'